सार्वजनिक स्थलों पर नहीं पानी
शिकायत करने के बाद भी नहीं हो रही सुनवाई
ननि के अधिकारी नहीं लेते टंकी सफाई कराने में रुचि
अधिकांश पानी की टंकियों की सालों से नहीं हुई सफाई
पुतलीघर बस स्टैंड पर तो यात्रियों के लिए पीने के पानी के इंतजाम ही नहीं
सार्वजनिक स्थलों पर नगर निगम ने प्याऊ का निर्माण तो किया, लेकिन आलम ये है कि यहां भी लोगों को पीने का साफ पानी भी नहीं मिल रहा है। कहीं लोग दूषित पानी पीने को मजबूर हैं तो कहीं पानी की टंकी ही लंबे समय से खाली है। ऐसे में लोगों को पानी के लिए परेशान होना पड़ रहा है। ये हालात हैं पुराने शहर के नादरा व पुतलीघर बस स्टैंड के। इसके अलावा सार्वजनिक स्थलों पर बने एक दर्जन से अधिक प्याऊ तो लंबे समय से बंद हैं।
जानकारी के अनुसार नगर निगम ने आम लोगों के लिए सार्वजनिक स्थलों पर आठ साल पूर्व शहर के विभिन्न क्षेत्रों में सौ से अधिक प्याऊ का निर्माण कराया था। कुछ समय तक तो इनमें नियमित निगम के टैंकरों से पानी भरा गया, बाद में पानी भरना बंद हो गया। अब ये प्याऊ गंदगी से घिरे हैं। यही नहीं नादरा बस स्टैंड से रोजाना एक हजार से अधिक लोग बसों से विभिन्न स्थानों की ओर आवाजाही करते हैं। यहां पीने के पानी के इंतजाम नाकाफी हैं। एक मात्र टंकी यहां रखी है, उसके आसपास ही गंदगी है। ऐसे में यात्रियों को दूषित पानी पीना पड़ रहा है। जबकि मुख्य स्टैंड के सामने भी प्याऊ है जो बंद है। ऐसे में अधिकांश यात्री पानी के लिए या तो होटल की ओर रुख करते हैं या फिर पानी खरीदना पड़ता है। इसी तरह नादरा बस स्टैंड के हालात हैं। यहां तो पूरा परिसर ही अव्यवस्था से घिरा है। हालांकि इस स्टैंड के विकास के लिए बड़ी योजना बनकर तैयार है। इसके बाद भी यहां लोगों को पीने का पानी ही नहीं मिल रहा है। एक मात्र सीमेंट की पानी की टंकी शो-पीस बनी हुई है। यहां से भी एक हजार से अधिक लोग रोजाना आते हैं।
लाखों रुपए खर्च कर हुआ था निर्माण
पुल बोगदा, प्रभात पेट्रोल पंप, बरखेड़ी, लिली टॉकीज, नादरा बस स्टैंड सहित अन्य क्षेत्रों में प्याऊ के निर्माण पर लाखों रुपए खर्च किए गए। इसके बावजूद इन स्थलों पर लोगों को पीने का पानी तक नहीं मिलता। हाल ही ननि ने इन स्थलों से अतिक्रमण तो हटाया, लेकिन प्याऊ दुरुस्त नहीं किए।
प्रभात पेट्रोल पंप के समीप गंदगी से घिरा प्याऊ।
पुतलीघर बस स्टैंड पर पानी की टंकी तो रखी है, लेकिन इसमें पानी ही नहीं है। जबकि नादरा बस स्टैंड पर टंकी के आसपास गंदगी का आलम है। परिसर भी अव्यवस्थाओं से घिरा है। जबकि दोनों बस स्टैंड के कायाकल्प की योजना तैयार है, लेकिन उसमें देरी हो रही है।
सार्वजनिक स्थल जहां नहीं पानी
पुल बोगदा, बरखेड़ी, प्रभात पेट्रोल पंप चौराहा, भारत टॉकीज, लिली चौराहा, यादगार-ए-शाहजहांनी पार्क, शाहजहांनाबाद आदि क्षेत्रों में प्याऊ तो बने हैं, लेकिन टंकियों में पानी नहीं है। लंबे समय से तो इनकी सफाई ही नहीं हुई। ये टंकियां कचरे और धूल से पटी हैं। जबकि ये ऐसे स्थल हैं जहां से रोजाना बड़ी संख्या में आवाजाही करते हैं। अधिकांश टंकियां तो बस स्टॉप के पास हैं। इसके बाद भी निगम प्रशासन लापरवाही बरत रहा है।
बरखेड़ी निवासी दीपक साहू ने बताया कि दो साल पूर्व बरखेड़ी मेन रोड पर बने प्याऊ को शुरू करने के लिए निगम के कॉल सेंटर पर शिकायत की थी। शिकायत दर्ज तो हुई, लेकिन कोई भी कर्मचारी यहां बने प्याऊ की सुध लेने नहीं आया। ऐसे में लोगों को पानी के लिए भटकना पड़ता है।
पब्लिक प्राॅब्लम
कहीं पानी नहीं तो कहीं गंदगी घिरी हैं टंकी
प्रत्येक बस स्टॉप पर प्याऊ होना चाहिए। इनका निर्माण भी निगम ने करवाया था, लेकिन ये बंद हैं। निगम प्रशासन को ऐसे प्रयास करना चाहिए कि सार्वजनिक स्थलों पर तो ज्यादा से ज्यादा लोगों को पीने का पानी मिल सके। -राजा जब्बार, जहांगीराबाद
नादरा बस स्टैंड पर पानी की टंकी के आसपास गंदगी है। दूषित पानी यात्री पीने को मजबूर हैं। लोगों को साफ पानी मिलना चाहिए। निगम के अफसरों को इस संबंध में शिकायत भी की है। यहां व्यवस्थाएं सुधारने की जरूरत है। -बदरुज्जमां अंसारी, जहांगीराबाद
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva